Annie Scott Dill Maunder

Annie Scott Dill Maunder (o.s. Annie Russell, 14. huhtikuuta 1868 – 15. syyskuuta 1947) oli irlantilainen tähtitieteilijä.
Annie Russell oli papin tytär. Koulutus oli perheelle tärkeää, ja Annien sisaruksista tuli kaksi lääkäriä, pankkiiri Kanadassa ja rehtori Etelä-Afrikassa. Hänen vanhempi velipuolensa Samuel Russell oli tähtitieteen ja matematiikan professori Pekingissä. Annie opiskeli kotona, ennen kuin hän siirtyi Ladies' Collegiate Schooliin Belfastiin. Hän sai stipendin Girton Collegeen Cambridgen yliopistossa.
Belfastista kotoisin oleva tähtitieteilijä Alice Everett tuli Girtoniin samaan aikaan, ja kahdesta naisesta tuli hyviä ystäviä. Vaikka Annie suoritti yliopiston loppukokeet, naiset eivät tuolloin saaneet virallisia tutkintotodistuksia. Hän vietti vuoden matematiikan opettajana Jerseyssä, ennen kuin hän sai Everettin avulla työpaikan laskenta-apulaisena Greenwichin kuninkaallisessa observatoriossa. 
Laskenta-apulaisen palkka oli neljä puntaa kuussa, kun matematiikan opettaja sai 80 puntaa ja virka-asunnon.
Hänen tehtäviinsä kuului Auringon valokuvaaminen, kuvien kehittäminen ja niiden tutkiminen mikrometrillä. Pääasiassa hän työskenteli auringonpilkkujen aktiivisuuden parissa. Annie Russellille ehdotettiin Royal Astronomical Societyn apurahaa, mutta se evättiin hänen sukupuolensa vuoksi. Hänestä tuli merkittävä jäsen vastaperustetussa tähtitieteellisessä yhdistyksessä British Astronomical Associationissa (BAA), joka oli avoin myös naisille.
Joulukuussa 1895 Annie Russell meni naimisiin tähtitieteellisen yhdistyksen perustajajäsenen Edward Maunderin kanssa. Avioliiton takia Annie Russell Maunder ei voinut jatkaa työssään, mutta miehensä aseman takia hänellä oli pääsy välttämättömiin tiloihin ja laitteisiin ja hän saattoi jatkaa tutkimustyötä amatööritähtitieteilijänä. Hän seurasi miestään auringonpimennysretkille Norjaan (1896), Intiaan (1898), Algeriin (1900) ja Mauritiukselle (1901), missä hän kuvasi auringonpimennysilmiöitä suurella menestyksellä kehitettyään tähän käyttötarkoitukseen paremmin sopivia valokuvauslaitteita. Aviopari tutki auringonpilkkujen liikettä ja kehitti kaavion, joka näyttää auringonpilkkujen liikkeen navoilta kohti Auringon päiväntasaajaa Auringon 11 vuoden aktiivisuussyklin aikana.
Annie Russell Maunder oli erittäin kiinnostunut pyhistä kirjoituksista ja muinaisten kosmologioiden historiasta, ja hän julkaisi yhdessä miehensä kanssa populaaritieteellisen teoksen "Taivaat ja niiden tarinat" (1908), vaikka se olikin pääasiassa Annien kirjoittama. Hän kirjoitti tiedelehtiin, kuten Monthly Notices of the Royal Astronomical Society ja Journal of the British Astronomical Association, vuosina 1905–1935 artikkeleita Auringon kiertojaksosta, planeettojen symboleista, tähtitieteestä ja eläinradoista muinaisissa kulttuureissa, Marsin kanavista ja tähtikuvioiden alkuperästä.
Vuonna 1916 Maunder palasi Greenwichiin aurinkoenergiaosastolle vapaaehtoisena ja hänet valittiin Royal Astronomical Societyn jäseneksi. Naisia oli hyväksytty jäseniksi vuodesta 1915 alkaen. Aviomiehensä kuoleman (1928) jälkeen Annie Russell Maunder jatkoi työtään tähtitieteen parissa. Hän kuoli 15. syyskuuta 1947 Lontoossa. Hänellä ei ollut omia lapsia, mutta hän auttoi kasvattamaan aviomiehensä kolmea poikaa ja kahta tytärtä tämän edellisestä avioliitosta. Hänen mukaansa on nimetty Kuun eräs törmäyskraatteri.